76-jarige dood aangetref in KlerksdorpArgieffoto Die polisie in Klerksdorp ondersoek ŉ saak van moord nadat Boekie Meyer (76) Saterdag dood aangetref is in sy huis in Irenepark, Klerksdorp. Kol. Emelda Setlhako, woordvoerder van die polisie in Noordwes, het aan Maroela Media bevestig Meyer het ŉ skietwond in sy kop gehad. “Hy is in ŉ plas bloed in sy slaapkamer gevind,” het sy gesê. Hy is op Oukersdag omstreeks 11:50 dood aangetref in sy huis. Die motief vir die skietery is nog nie bekend nie en niemand is nog in verband met die voorval in hegtenis geneem nie. “Die ondersoek duur voort,” het Setlhako bygevoeg. Meyer was ‘n sakeman en het onder andere boukontrakteurswerk gedoen.